**Apocaliptic II**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un ecou străpunge pleoapa,

Tunet muge din adâncuri,

Sângele îşi sapă groapa,

Fulgere aprind amurguri…

Ard altarele sub cruce,

Ies icoane din morminte,

Peste zări o umbră-şi duce

Sumbru strai de oseminte!

Suflete arzând se ‘nalţă

Şi se mistuie-n genune,

Lumea-ntreagă-i o balanţă

Între rele şi-ntre bune!

O lumină sfâşiată

De imperiile nopţii

Se prelinge-ndoliată

Peste marginile sorţii.

Flăcări mistuie adâncul

Care sprijină zidirea,

Cerurile-şi cheamă Pruncul

Să salveze omenirea.

Nori acoperă apusul,

Răsăritul se aprinde,

Numai vaierul şi plânsul

Faţa lumii o cuprinde.

Însoţită de erinii

Se coboară iar Nemesis

Slobozind din cer dihonii

Printre fiii lui Adonis!

Fâlfâiri de aripi ciunte,

Îngeri decăzuţi din drepturi

Trec peste alaiuri frânte

În vâltorile de ceţuri.

Tot înaltul şi pământul

Se cufundă-n întuneric,

Într-o clipă tot cuvântul

Amuţeste luciferic!

Tânguiri tresar în noapte

Căutând zori de lumină,

Scrâşnetele sunt deşarte

În pustiul din retină!

Rând pe rând din nefiinţa

Hăului deschis sub zare,

Cucerindu-şi neputinţa

Alte lumi ies din uitare…

Iar pe margini de abisuri

Unde haosul domneşte,

Se trezesc la viaţă visuri

Înălţându-se spre creste!